Alexander Ryle (LA), 2025-11-06:
Tak for det.
Jeg må ærligt indrømme, at jeg er i tvivl om, hvad jeg skal mene om det her lovforslag – eller rettere er jeg i tvivl om genialiteten i den forordning, eIDAS2-forordningen, som forpligter alle medlemslande til at lave en digital identitetstegnebog, for det kan gå to veje.
Det kan enten blive et stort fremskridt for frihed, privatliv og digital selvbestemmelse, eller det kan blive et af de farligste skridt i retningen mod digital overvågning, vi endnu se.
Og det er jo to meget forskellige veje.
Normalt, når man skal tage stilling til, hvad man så skal gøre, så må man lave en positivliste og en negativliste, og det har jeg forsøgt at gøre.
Jeg synes, det er positivt, at tegnebogen skal være frivillig og privatlivsbeskyttet.
Det står der i hvert fald i lovforslaget at det skal være.
Den skal gøre hverdagen lettere for både borgere og virksomheder, f.eks. ved at man kan bevise, at man er gammel nok uden at skulle afsløre sit navn eller sin adresse eller andre detaljer, som ikke er relevante for den transaktion, der skal ske.
Hvis løsningen bliver teknisk gennemtænkt, tror jeg faktisk, at den kan styrke borgernes digitale selvbestemmelse.
Man kan forestille sig mange gode anvendelser.
Hvis du vil købe en flaske vin, bruger du tegnebogen til at bevise, du er gammel nok, uden at sige, hvem du er, i modsætning til i dag, hvor du skal vise et fysisk kort med billede, navn, adresse og cpr-nummer og alt muligt andet til butiksassistenten.
Hvis du gerne vil tilgå aldersbegrænset indhold på nettet, det kunne være på en pornohjemmeside, kan du bevise, at du er gammel nok, men uden at efterlade digitale spor om f.eks. dine præferencer.
For en god ordens skyld: Liberal Alliance støtter ikke en 15-årsaldersgrænse på sociale medier, og vi støtter heller ikke, at man skal identificere sig for at logge ind på pornohjemmesider, men hvis et flertal herinde på Christiansborg absolut vil kontrollere borgernes færden online, så synes jeg, vi har et ansvar for at sikre, at den løsning, vi så laver, for at man kan gøre det, skal beskytte borgernes privatliv.
For enhver infrastruktur, der kan bruges til identifikation, kan også misbruges.
Hvis data samles centralt og kan samkøres, så risikerer vi, at staten kan følge med i, hvor og hvornår borgerne bruger deres digitale beviser, og vi ved, hvordan det går med den slags redskaber.
Det begynder altid med et godt formål; man vil beskytte børn og unge, man vil undgå, at der sker terrorangreb mod vores land, men pludselig handler det om alt mulig andet.
Jeg frygter, at formålene vil blive udvidet, efterhånden som systemet rulles ud, efterhånden som Socialdemokratiet og andre røde partier herinde har magt og gerne vil kontrollere mere og mere i vores samfund.
Det starter med aldersverifikation, men det ender måske med alderskontrol, overvågning og social styring.
Og så er der jo det praktiske.
For hvis man gerne vil ind på sociale medier eller andre sider, som er aldersbegrænsede, så skal man jo nok finde en vej.
Erfaringerne fra Storbritannien har jo bare vist, at det her meget hurtigt ender som symbolpolitik.
Da man indførte noget lignende i Storbritannien, steg brugen af vpn-tjenester meget, meget voldsomt.
Når brugerne omgår systemet med vpn, omgår de også de sikkerhedslag, som er sat i verden for at beskytte mod svindel, malware, børneporno, russisk misinformation og alt muligt andet, som vi gerne vil beskytte vores samfund imod.
Derfor kan resultatet af det her blive en falsk tryghed, og at politikerne kan prale af, at de har lavet en løsning, men at nettet i sidste ende bliver mindre sikkert.
I Liberal Alliance kan vi godt støtte udvikling af en digital identitetstegnebog, men kun hvis den beskytter borgernes frihed og digitale selvbestemmelse.
Den må aldrig blive et redskab til overvågning, profilering eller digital social kontrol, og det skal være frivilligt, og det skal være teknisk designet til at støtte privatliv.
Det skal ikke bare være noget, man skriver på papiret.
Og hvis det ikke kan garanteres, så kan Liberal Alliance ikke støtte det her lovforslag.
For staten skal ikke vide alt om borgerne.
Derfor ønsker vi også, som andre ordførere har nævnt i dag, at der skal være den her eksperthøring, hvor nogle andre end ministeriets folk siger, at den her løsning er så privatlivsbeskyttende, som den giver udtryk for at være.
Tak for ordet.